Source: https://www.riigiteataja.ee/akt/129122016062?%0A%0AleiaKehtiv
Timestamp: 2019-11-13 23:51:18+00:00
Document Index: 2605140

Matched Legal Cases: ['§ 16', '§ 17', '§ 18', '§ 16', '§ 47', '§ 17', '§ 18', '§ 47', '§ 47', '§ 33', '§ 47']

§ 16 Õhukvaliteedi arvutuslik hindamine ja hindamismeetodid
§ 17 Õhukvaliteedi arvutusliku hindamise tulemuste esitamine
§ 18 Õhukvaliteedi arvutusliku hindamise tulemuste esitamine hajumiskaardil
§ 16. Õhukvaliteedi arvutuslik hindamine ja hindamismeetodid
(1) Õhukvaliteedi arvutuslik hindamine on heiteallika parameetrite ja heiteallika asukohta iseloomustavate meteoroloogiliste andmete põhjal saasteaine sisalduse määramine maapinnalähedases õhukihis.
(2) Õhukvaliteedi arvutuslikuks hindamiseks võib kasutada Gaussi, Euleri, Lagrangeani või muudel samaväärsetel algoritmidel põhinevat arvutusprogrammi, mis:
1) võimaldab arvutada ühe tunni, ööpäeva ja aasta keskmiseid õhukvaliteedi tasemeid ning 8 tunni libisevat keskmist õhukvaliteedi taset;
2) võimaldab protsentiilide arvutamist vastavalt atmosfääriõhu kaitse seaduse § 47 lõike 1 alusel kehtestatud määruses toodud piirväärtuse lubatud ületamiste arvule.
(3) Õhukvaliteedi arvutuslikuks hindamiseks kasutatakse õhukvaliteedi modelleerimispiirkonna meteoroloogiat iseloomustava meteoroloogilise masti eelmise kolme kalendriaasta mõõdetud meteoroloogilisi andmeid.
(4) Modelleerimisvõrgustiku suurus hajumisarvutuste tegemisel on maksimaalselt 50 × 50 m.
(5) Heiteallikate koosmõju hindamisel lähtutakse väljaspool käitise tootmisterritooriumi asetsevate õhusaasteluba, keskkonnakompleksluba või registreeringut omavate käitiste andmetest, mis jäävad käitise hajumisarvutuse piirkonda,.
(6) Hajumisarvutuse piirkond on piirkond, mis ulatub vähemalt 1 km kaugusele igast käitise heiteallikast.
§ 17. Õhukvaliteedi arvutusliku hindamise tulemuste esitamine
Õhukvaliteedi arvutusliku hindamise tulemuste esitamisel esitatakse vähemalt järgmised andmed:
1) sisendandmetena kasutatud heiteallikate andmed (heiteallika tüüp, kõrgus maapinnast, ristlõike pindala või diameeter, heiteallika koordinaadid L-Est süsteemis, saasteainete heitkogused);
2) kui heiteallikate heitkogused on ajalise variatsiooniga, siis tuleb esitada vastava saasteallika ajaline dünaamika iga allika kohta;
3) kasutatud meteoroloogiliste mõõteandmete sisend (meteoroloogilise vaatlusjaama asukoht, kasutatud meteoroloogiliste parameetrite loetelu ja ajaline resolutsioon);
4) meteoroloogilise mudeli sisendandmete kasutamise korral viide modelleerimistulemusele, modelleeritud meteoroloogilisele aastale, mudelile ja modelleerimise teostajale;
5) viide kasutatud topograafiliste sisendandmete kohta (kõrguskaart, resolutsioon, kõrguskaardi päritolu);
6) kasutatud arvutusprogrammi või mudeli nimetus ja versioon.
§ 18. Õhukvaliteedi arvutusliku hindamise tulemuste esitamine hajumiskaardil
(1) Õhukvaliteedi arvutusliku hindamise tulemuste alusel koostatakse hajumiskaart, mis vastab järgmistele nõuetele:
1) hajumiskaardi aluseks on Maa-ameti aluskaart (värviline põhikaart või ortofoto), millel on näha katastriüksuste kiht;
2) käitise saasteainete hajumiskaardil on välja toodud käitise tootmisterritooriumi piir;
3) hajumiskaardil märgitakse isojoontega selgelt eristatavas värviskaalas saasteaine vähemalt 5 kontsentratsioonide vahemikku, mis on selgitatud üheselt mõistetavalt hajumiskaardi legendis;
4) hajumiskaardil märgitakse punktheiteallikate asukohad punktidena ja pindheiteallikate asukohad aladena;
5) hajumiskaardile märgitakse saasteaine maksimaalse arvutusliku taseme tekkimise asukoht;
6) eraldi hajumiskaardid koostatakse iga saasteaine, vajadusel protsentiilide ja keskmistamisaegade jaoks.
(2) Hajumiskaardile märgitakse õhukvaliteedi taseme ühe tunni keskmisele piirväärtusele vastav samataseme- ehk isojoon vastavalt atmosfääriõhu kaitse seaduse § 47 lõigete 1 ja 2 alusel kehtestatud piirväärtustele.
(3) Kui atmosfääriõhu kaitse seaduse § 47 alusel ei ole õhukvaliteedi ühe tunni keskmist piirväärtust kehtestatud, märgitakse eraldi kaartidele asjakohasele piirväärtusele – 8 või 24 tunni või aasta keskmisele piirväärtusele või sihtväärtusele vastav isojoon.
(4) Kui atmosfääriõhu kaitse seaduse § 33 lõikes 1 nimetatud õhukvaliteedi juhtimisel ja hindamisel arvestatava aine suhtes, mille piirkonna õhukvaliteedi tase ületab atmosfääriõhu kaitse seaduse §-s 41 nimetatud ülemist hindamispiiri, on lisaks ühe tunni keskmisele piirväärtusele atmosfääriõhu kaitse seaduse § 47 alusel kehtestatud 24 tunni keskmine või aasta keskmine piirväärtus, esitatakse igale nimetatud piirväärtusele vastav keskmistamisaja hajumisarvutuse tulemus.